Κοινωνική Επιχειρηματικότητα στην Φωκίδα

Από το 2006 έχει δημιουργηθεί στην Άμφισσα ένας συνεταιρισμός διαφορετικός από όσους γνωρίζαμε μέχρι τώρα. Ο Κοινωνικός Συνεταιρισμός Περιορισμένης Ευθύνης (Κοι.Σ.Π.Ε.) Τομέα Ψυχικής Υγείας Νομού Φωκίδας «ΓΙΑΝΝΗΣ ΒΟΛΙΚΑΣ». 
Ο Κοι.Σ.Π.Ε. Νομού Φωκίδας είναι νομικό πρόσωπο ιδιωτικού δικαίου, και έχει κερδοσκοπικό χαρακτήρα. Σκοπός του Κοι.Σ.Π.Ε. Νομού Φωκίδας είναι η ανάπτυξη βιώσιμων επιχειρηματικών δράσεων στις οποίες απασχολούνται και λήπτες υπηρεσιών ψυχικής υγείας. Οι λήπτες υπηρεσιών ψυχικής υγείας ως μέλη του Κοι.Σ.Π.Ε. Ν. Φωκίδας, προσφέρουν στον συνεταιρισμό με δύο βασικούς τρόπους. Μέσα από την συμμετοχή τους στην διοίκηση του Κοι.Σ.Π.Ε. Ν. Φωκίδας αλλά και μέσα από την απασχόληση τους στις επιχειρηματικές δράσεις του συνεταιρισμού. Με αυτή τους την εμπλοκή προωθείται η κοινωνική επανένταξή τους, η επαγγελματική τους εκπαίδευση, και η οικονομική τους ενίσχυση.   

Τα αρχικά Κοι.Σ.Π.Ε. (Κοινωνικός Συνεταιρισμός Περιορισμένης Ευθύνης) αναφέρονται στην νομική μορφή που έχει ο συνεταιρισμός. Υπάρχουν άλλοι 16 Κοι.Σ.Π.Ε. στην Ελλάδα που είναι όλοι τους ανεξάρτητα νομικά πρόσωπα με διαφορετική διοίκηση και διαφορετικές επιχειρηματικές δράσεις.

Η αρχική ομάδα ανθρώπων που δημιούργησε τον Κοι.Σ.Π.Ε. Ν. Φωκίδας ήταν εργαζόμενοι και ωφελούμενοι της «Εταιρίας Κοινωνικής Ψυχιατρικής και Ψυχικής Υγείας». Η Εταιρία Κοινωνικής Ψυχιατρικής και Ψυχικής υγείας είναι ένας μη κερδοσκοπικός οργανισμός που εδώ και 33 χρόνια παρέχει υπηρεσίες ψυχικής υγείας στον νομό Φωκίδας. Η δημιουργία Κοινωνικών Συνεταιρισμών και η ανάπτυξη Κοινωνικής Επιχειρηματικότητας από την ΕΚΨ&ΨΥ ξεκίνησε πολύ πριν την ανάπτυξη του νομικού πλαισίου σχετικά με τους Κοι.Σ.Π.Ε. Η «Εταιρία Κοινωνικής Ψυχιατρικής και Ψυχικής Υγείας», είναι ο μοναδικός φορέας παροχής υπηρεσιών Ψυχικής Υγείας στο Νομό Φωκίδας.
Ο Κοι.Σ.Π.Ε. Νομού Φωκίδας ως συνεταιρισμός ανήκει στα μέλη του. Τα μέλη του Κοι.Σ.Π.Ε. Νομού Φωκίδας προέρχονται από τρείς ομάδες. Είναι λήπτες υπηρεσιών ψυχικής υγείας (ομάδα Α΄), επαγγελματίες ψυχικής υγείας (ομάδα Β΄) και τέλος διάφορα φυσικά και νομικά πρόσωπα από την κοινότητα (ομάδα Γ΄). Σήμερα ο συνεταιρισμός αριθμεί συνολικά 42 μέλη εκ των οποίων: 21 ανήκουν στην ομάδα Α΄, 13 στην ομάδα Β΄, και 8 ανήκουν στην ομάδα Γ΄. Η διοίκηση του Κοι.Σ.Π.Ε. Ν. Φωκίδας ασκείται από την Γενική Συνέλευση στην οποία συμμετέχουν όλα τα μέλη του Κοι.Σ.Π.Ε. Ν. Φωκίδας και από το επταμελές Διοικητικό Συμβούλιο. 

Ο Κοι.Σ.Π.Ε. Νομού Φωκίδας αυτή τη στιγμή έχει τρεις επιχειρηματικές δράσεις. Ένα Κατάστημα Πώλησης Βιολογικών Τροφών και Οικολογικών Προϊόντων, ένα Γραφείο Εναλλακτικού Τουρισμού και ένα Εργαστήρι Παραγωγής Σαπουνιού από Ελαιόλαδο.

Η πρώτη επιχειρηματική δράση του Κοι.Σ.Π.Ε. Ν. Φωκίδας είναι το Κατάστημα Βιολογικών Τροφών και Οικολογικών Προϊόντων «Πράσινο Σπίτι», που λειτουργεί από τον Αύγουστο του 2009 στην οδό Εθνικής Αντιστάσεως 13 στην Άμφισσα. Στο κατάστημα «Πράσινο Σπίτι» οι πελάτες μπορούν να βρουν πάνω από 250 πιστοποιημένα βιολογικά τρόφιμα και προϊόντα σε προσιτές τιμές. 
Από τον Φεβρουάριο του 2013 ο Κοι.Σ.Π.Ε Νομού Φωκίδας , προχώρησε στη σύσταση Γραφείου Εναλλακτικού Τουρισμού, στην οδό Εθνικής Αντιστάσεως 13 στην πόλη της Άμφισσας. Στόχος είναι η παροχή ολοκληρωμένων τουριστικών υπηρεσιών για μεμονωμένους αλλά και για ομάδες, συλλόγους και σχολεία, από και προς τη Φωκίδα. Οι υπηρεσίες μας αφορούν: έκδοση εισιτηρίων, κρατήσεις ξενοδοχείων, διοργάνωση εκδρομών, εκδηλώσεων, πακέτα εναλλακτικού τουρισμού κτλπ.

Ο Κοι.Σ.Π.Ε. Ν. Φωκίδας βρίσκεται στην φάση της ανάπτυξης ενός Εργαστηρίου Παραγωγής Σαπουνιού από Ελαιόλαδο στην περιοχή των παλαιών σφαγείων στην Ιτέα. 
Αυτή την στιγμή στις 3 επιχειρηματικές δράσεις του ΚοιΣΠΕ Ν. Φωκίδας απασχολούνται 8 άτομα. Μόλις ολοκληρωθεί και η ανάπτυξη του εργαστηρίου παραγωγής σαπουνιού από ελαιόλαδο ο αριθμός των απασχολούμενων θα ανέρθει στους 12. 

